Bekroonde taalhistorikus (83) sterfProf. Jaap C Steyn (Foto: Verskaf) Die taalhistorikus en skrywer prof. Jaap Steyn is die naweek in die ouderdom van 83 in Bloemfontein oorlede. Hoewel die oorsaak van sy dood nie amptelik bekend gemaak is nie, blyk dit dat hy weens ŉ hartaanval gesterf het. Steyn was ŉ joernalis, navorser en dosent aan verskeie Suid-Afrikaanse universiteite. Hy het talle vakkundige artikels en publikasies op sy kerfstok wat ŉ bekroonde digbundel, prosawerke en boeke insluit, en is veral bekend vir sy deeglike navorsing oor die Afrikaanse taal en geskiedenis, asook vir sy biografieë oor MER, NP van Wyk Louw en Piet Cillié. Twee van sy boeke, Ons gaan ’n taal maak: Afrikaans sedert die Patriot-jare (2014) en Verset & opbou: Skrywers en politici as aktiviste vir Afrikaans (2019), het albei by Kraal Uitgewers verskyn. Steyn het in 1975 die Eugène Maraisprys vir die digbundel Die grammatika van liefhê, die Stalsprys vir geskiedeniswetenskappe vir Van Wyk Louw – ’n lewensverhaal, die Louis Hiemstraprys vir nie-fiksie vir Die honderd jaar van MER, die CJ Langenhovenprys vir taalwetenskap en die NP van Wyk Louwmedalje vir die volgehoue uitbouing van ’n vertakking of vertakkings van die geesteswetenskappe, ontvang. Die Suid-Afrikaanse Akademie vir Wetenskap en Kuns het Steyn in 2015 vereer met erelidmaatskap vir sy volgehoue akademiese en kulturele bydraes in Suid-Afrika, Vlaandere en Nederland. Hy is in 2017 ook as die mede-ontvanger van die Jan H Maraisprys vir sy bydrae tot Afrikaans as wetenskapstaal aangewys.